ചോര പെരുവാലൻ കടുവ

കടുവാത്തുമ്പികൾ എന്ന തുമ്പി കുടുംബത്തിൽപ്പെട്ട ഒരു വലിയ തുമ്പിയായ ചോര പെരുവാലൻ കടുവ (Megalogomphus superbus) പശ്ചിമഘട്ടത്തിലെ ഒരു സ്ഥാനീയ തുമ്പിയാണ്.

ഇന്ത്യയിലെ തുമ്പികളെക്കുറിച്ച് ആധികാരികമായി പഠിച്ച ഫ്രേസർ അദ്ദേഹത്തിന്റെ പുസ്തകത്തിൽ (1934 ൽ പ്രസിദ്ധീകരിച്ചത്) പറഞ്ഞിരിക്കുന്നത് ഈ തുമ്പി തെക്കേ ഇന്ത്യയിൽ സാധാരണയായി കാണപ്പെടുന്ന ഒരു തുമ്പിയാണ് എന്നാണ്.  എന്നാൽ ഇപ്പോൾ വളരെ അപൂർവമായി മാത്രമാണ് ഈ തുമ്പിയെ കാണാറുള്ളത്. കേരളത്തിൽ നിന്നും തമിഴ്നാട്ടിൽ നിന്നും മാത്രമേ ഈ തുമ്പിയെ റിപ്പോർട്ട് ചെയ്യപ്പെട്ടിട്ടുള്ളു .

ആൺതുമ്പികളുടെ ശിരസ്സ് മഞ്ഞ നിറത്തിലാണ്.  ശരീരത്തിൽ മഞ്ഞ പച്ച കറുപ്പ് നിറങ്ങൾ ഇടകലർന്ന് കാണപ്പെടുന്നു.  തടിച്ച് കുറുകിയ  കാലുകളാണ് ഈ തുമ്പികൾക്കുള്ളത്.  ചിറകുകൾ സുതാര്യമാണ്.  പെൺതുമ്പി കാഴ്ചയിൽ ആൺതുമ്പിയുടേത് പോലെ കാണപ്പെടുന്നു.  പെൺതുമ്പികളുടെ ശരീരത്തിന്  ആൺതുമ്പിയുടേതിനേക്കാൾ വണ്ണം കൂടുതലാണ്.

ഉയർന്ന മലകളിലെ അരുവികളാണ് ഇവയുടെ ആവാസസ്ഥലം. അരുവികൾക്കരികിലുള്ള മരക്കൊമ്പുകളിലും ചെറുചെടികളുടെ തുമ്പത്തും, പുഴയിലെ പാറക്കെട്ടുകളിലും ഒക്കെ ഇവ ഇരിക്കുന്നത് കാണാം. കുത്തിയൊഴുകുന്ന കാട്ടാറുകളിലാണ് ഈ തുമ്പി മുട്ടയിടുന്നത്.

 ഇതും കാണുക  
 ഇന്ത്യയിലെ തുമ്പികളുടെ പട്ടിക
 കേരളത്തിലെ തുമ്പികൾ
 അവലംബം 

വർഗ്ഗം:കല്ലൻതുമ്പികൾ